*VEGA præsenterer:*
**Rockveteranerne The Sandmen lægger i støbeskeen til bulder og brag**
*Danske The Sandmen vender tilbage til VEGA den 20. april med ny musik i ærmet og fuld smæk på energien.*

Store hits, tæt venskab og utallige veloverståede koncerter har formet et band, som elsker at spille live. Mere end 30 års op- og nedture er blevet spundet sammen til én lang, rød tråd, men selvom The Sandmen har en rig historie, kigger de altid fremad.

Siden bandets start i 1985 har bandet været i konstant udvikling og bevæget sig fra at være et undergrundsorkester til at være indbegrebet af syre, garage og rock & roll.

Det seneste album, *Den Bedste Dag*, udkom i 2014. Pladen var samtidig bandets første dansksprogede udgivelse, hvilket blev modtaget med stor ros fra anmelderne. Berlingske kvitterede med fem stjerner samt ordene ”*The Sandmen har gennemgået et både lyrisk og musikalsk hamskifte med Den Bedste Dag, der bejler til titlen som årets bedste danske rockalbum*”.

Når The Sandmen træder op på scenen i Store VEGA til april, er der også gået fem år, siden de sidst gav besøg på Enghavevej. Frontmand Allan Vegenfeldt forsikrer om, at de spiller både spritnyt materiale samt velkendte hits, og at det bliver *”højt og larmende, mørkt og mystisk.”*

**Fakta om koncerten:**
The Sandmen (DK)
Lørdag d. 20. april kl. 20.00
Store VEGA, Enghavevej 40, 1674 København V
Billetpris: 230 kr. + gebyr
Billetsalget starter torsdag d. 8. november kl. 10.00 via vega.dk og Ticketmaster